2013/0246 (COD)

MEDDELELSE FRA KOMMISSIONEN TIL EUROPA-PARLAMENTET



i henhold til artikel 294, stk. 6, i traktaten om Den Europæiske Unions funktionsmåde



vedrørende

Rådets holdning med henblik på vedtagelse af Europa-Parlamentets og Rådets direktiv om pakkerejser og sammensatte rejsearrangementer samt om ændring af forordning (EF) nr. 2006/2004 og direktiv 2011/83/EU og om ophævelse af Rådets direktiv 90/314/EØF

1.Sagsforløb

Forslag fremsendt til Europa-Parlamentet og Rådet

COM(2013) 512 final, 2013/0246 (COD): 9. juli 2013 Udtalelse afgivet af Det Europæiske Økonomiske og Sociale Udvalg

INT/710 - CES5087-2013: 11. december 2013 Europa-Parlamentets førstebehandlingsholdning vedtaget: 12. marts 2014 Ændret forslag fremsendt: Ikke relevant Rådets holdning vedtaget: 18. september 2015

2.Formålet med Kommissionens forslag

Forslaget har til formål at modernisere reglerne om pakkerejser, der i øjeblikket er indeholdt i direktiv 90/314/EØF. Pakker, der sammensættes efter kundernes behov, især ved onlinekøb, vil være omfattet af det nye direktiv, hvilket burde øge retssikkerheden og gennemskueligheden for både de rejsende og rejsebranchen, mindske ulemperne for de rejsende ved sådanne pakker og sikre en mere ligelig konkurrence mellem virksomhederne inden for rejsebranchen.

Om kombinationen af forskellige rejseydelser kan defineres som en pakke, der giver fuld beskyttelse i modsætning til formidlede rejsearrangementer med begrænset beskyttelse i forbindelse med insolvens, eller som enkelte rejseydelser afhænger af, hvordan bestillingen af de pågældende ydelser præsenteres for den rejsende. En samlet aftale om alle ydelser, en samlet bestillingsproces eller en inklusiv eller samlet pris vil f.eks. være ensbetydende med en pakke. Samtidig bør de rejsende have klar besked om, hvilken type rejseprodukt de tilbydes, og hvilken form for beskyttelse de kan forvente.

Desuden sigter forslaget mod at lette grænseoverskridende transaktioner ved hjælp af øget harmonisering og en udtrykkelig gensidig anerkendelsesmekanisme til beskyttelse mod insolvens. Det har også til formål at fjerne en række af de for branchen unødige omkostninger til opfyldelse af krav, der er forældede i en digital tidsalder (f.eks. krav til informationer i brochurer).

Et andet mål er at lukke huller i lovgivningen om forbrugerbeskyttelse, f.eks. gennem større rettigheder til at ophæve en kontrakt og strammere regler for prisstigninger.

Det anslås, at det nye direktiv vil fordoble andelen af beskyttede rejser fra 23 % til 46 % på EU-markedet for rejser. Ved at øge forbrugerbeskyttelsen ved onlinekøb af rejsekombinationer er forslaget med til at øge forbrugertilliden, og det kan således indirekte bidrage til Kommissionens mål om at fremme det digitale indre marked.

3.Bemærkninger til Rådets holdning

Rådets holdning afspejler den politiske enighed, der blev opnået mellem Europa-Parlamentet og Rådet under de uformelle trepartsforhandlinger den 5. maj 2015, og som siden er blevet godkendt af Rådet (konkurrence) den 28. maj 2015.

Kommissionen støtter denne aftale, da den er i overensstemmelse med målene i Kommissionens forslag.

Aftalen bevirker, at der fastholdes en differentieret tilgang til pakkerejser og sammensatte rejsearrangementer (kaldet "formidlet rejsearrangement" i Kommissionens forslag). Med aftalen fastholdes den grundlæggende definition af pakker og det tilhørende beskyttelsesniveau, samtidig med at der foretages visse justeringer af definitionen af sammensatte rejsearrangementer og den insolvensbeskyttelse, der tilbydes rejsende, der køber sådanne arrangementer. Gennemskueligheden gøres desuden større for de rejsende, idet der indføres pligt til at fremlægge en række informationer.

Ifølge Rådets holdning er det klart, at det nye direktiv er baseret på en fuld harmonisering med nogle få begrænsede undtagelsestilfælde, hvor medlemsstaterne har lov til at fastholde egne løsninger på grund af forskellige retlige traditioner og tilgange. Det gælder især muligheden for at gøre ikke kun rejsearrangørerne, men også formidlerne ansvarlige for leveringen af pakkerejser og indførelsen af en fortrydelsesret i forbindelse med aftaler indgået uden for fast forretningssted, men ikke for aftaler indgået online eller ved anden form for fjernsalg.

Takket være en række præciseringer af bestemmelserne om ansvar i kontraktforhold og afhjælpning af mangler i opfyldelsen af kontrakten øges forbrugerbeskyttelsen, samtidig med at en række detaljerede kriterier for beskyttelsesordningerne ved insolvens forventes at sikre, at der bliver større sammenlignelighed mellem den faktiske beskyttelse, som ydes i henhold til medlemsstaternes bestemmelser, hvorved grundlaget for en gensidig anerkendelse styrkes.

I henhold til den aftalte tekst skal Kommissionen fremlægge en rapport om onlinebestillinger foretaget på forskellige salgssteder og navnlig artikel 3, stk. 2, litra b), nr. v), i forslaget til direktiv allerede tre år efter direktivets ikrafttrædelse, hvilket dog vil blive svært at overholde på grund af den korte tid, direktivet vil have været i anvendelse på det tidspunkt. Kommissionen er imidlertid klar over, at denne løsning var nødvendig, for at Rådet og Parlamentet kunne blive enige, og løsningen er derfor acceptabel.

4.Konklusion